## **Starptautiskajās organizācijās strādājošo Latvijas profesionāļu forums**

## **Rīgā, 2022. gada 16. un 17. augustā**

### 16. augustā no 19.00 līdz 21.00 Foruma saviesīgais iepazīšanās pasākums (vieta tiks precizēta).

**17. augusta programma**

|  |  |  |
| --- | --- | --- |
| *Laiks* | *Aktivitāte* | *Vieta/tālsaiste* |
| 9:30 – 10:00 | Pulcēšanās, reģistrācija, kafija | ĀM vestibils |
| **SADARBĪBA** | | |
| 10:00 – 10:45 | **Risinājumi un inovācijas Latvijai: starptautisko organizāciju profesionāļu potenciāls**  *Atklāšanas paneļdiskusija plenārsesijā* | ĀM Preses centra zāle un  tālsaistes tiešraide |
| 10:45 – 11:30 | **Sadarbības ceļi:** **pieredze un turpmākie soļi**  *Pētījums “Latvijas profesionāļu iesaiste diasporas diplomātijā un tīklojuma diplomātijas potenciāls”: secinājumi un domapmaiņa plenārsesijā* | ĀM Preses centra zāle un  tālsaistes tiešraide |
| 11:30 – 11:45 | Ģimenes foto | ĀM vestibils |
| 11:45 – 12:15 | Kafijas pauze | ĀM vestibils |
| **DROŠĪBA** | | |
| 12:15 – 13:45 | **Pirmais apaļais galds – domnīca: Ārlietas, aizsardzība, krīžu noturība**  *Moderēta apaļā galda diskusija grupā* | ĀM Meierovica zāle |
| 12:15 – 13:45 | **Otrais apaļais galds – domnīca: Ekonomika, finanses, labbūtība**  *Moderēta apaļā galda diskusija grupā* | ĀM mācību centra zāle |
| 12:15 – 13:45 | **Trešais apaļais galds – domnīca: Tiesiskums, pārvaldība, sabiedrība**  *Moderēta apaļā galda diskusija grupā* | ĀM Konsulu zāle |
| 13:45 – 14:45 | Pusdienas | ĀM vestibils |
| 13:45 – 14:45 | Paralēli intervijas ar viesiem, ja ir mediju interese | ĀM Zariņa salons |
| **MĒRĶTIECĪBA** | | |
| 14:45 – 15:30 | **Latvijas virsuzdevumi un pozicionējums starptautiski: ārpolitikas prioritātes 2022-2026**  *Prezentācija un domapmaiņa plenārsesijā* | ĀM Preses centra zāle |
| 15:30 – 16:15 | **Informatīvā un izpratnes telpa: starptautisko profesionāļu pienesums**  *Pieredzes stāsti un domapmaiņa plenārsesijā* | ĀM Preses centra zāle |
| 16:15 – 16:45 | Ceļš uz Jūrmalu | No Ārlietu ministrijas ar autobusiem |
| 17:00 – 18:15 | **Virzība turpmākajam kopdarbam: pieturpunkti un prioritātes**  *Tikšanās ar Valsts prezidentu* | Valsts prezidenta Jūrmalas rezidence |
| 18:15 – 19:30 | Pieņemšana pie Valsts prezidenta un saviesīga tīklošanās | Valsts prezidenta Jūrmalas rezidence |
| 19:30 – 20:00 | Ceļš atpakaļ uz Rīgu | No Valsts prezidenta rezidences ar autobusiem |

# Starptautiskajās organizācijās strādājošo Latvijas profesionāļu forums

## 2022. gada 17. augustā

## Ārlietu ministrijas telpās un Valsts prezidenta Jūrmalas rezidencē**[[1]](#footnote-1)**

**Foruma misija**

Lai mērogotu Latvijas jaudu ārlietās un attīstītu starptautiski atvērtu un dinamisku valsts pārvaldi, vērtīgu pienesumu var dot Latvijas sadarbība ar starptautiskajās organizācijās strādājošajiem Latvijas izcelsmes profesionāļiem.

Nelielas valsts ietekmi nosaka tās prasme veidot “tīklojumu diplomātiju”, piesaistīt neformālu atbalstu, zināšanas un radošo kapitālu. Tā galvenais avots ir Latvijas cilvēki – tostarp pārvaldības jomas profesionāļi gan uz vietas Latvijā, gan plaši pasaulē.

Šāda sadarbības potenciāla tveršanai vēlamies veidot jaunu noturīgu ietvaru. Forums ir iecerēts kā regulārs satikšanās telplaiks – kopdarba jaudas atraisīšanai, virzienu iezīmēšanai, atvērtai domapmaiņai un tīklošanās nostiprināšanai.

**Foruma mērķauditorija**

Ja Tev ir pieredze, strādājot starptautiskās starpvaldību un nevaldības organizācijās, aicinām 2022. gada 17. augustā pievienoties forumam Rīgā! Gaidīsim neatkarīgi no Tava ranga, administratīvā statusa, specializācijas, mītnes zemes vai pieredzes ilguma!

**Foruma mērķi**

* Iedibināt pastāvīgu ietvaru un virzienus neformālai sadarbībai starp valsts dienestu Latvijā un starptautiskajās organizācijās strādājošajiem Latvijas izcelsmes nozaru profesionāļiem;
* apspriest Latvijas attīstības prioritātes un starptautisko pozicionējumu ar profesionālu “savējo skatu no malas”;
* apzināt un nostiprināt neformālās saiknes starp foruma dalībniekiem, tā liekot pamatus turpmākai brīvai domapmaiņai un ciešākai sadarbībai diendienā.

**Foruma virstēmas 2022**

Atbilstoši laikmeta garam foruma virstēmas ir sadarbspēja, drošumspēja, virzītspēja. Tas iezīmē vērtības un attieksmes, kas caurvij Latvijas un starptautisko kolēģu kopdarbu forumā un turpmākajā profesionālajā darbībā Latvijas stiprināšanai.

**Foruma gars**

Forums noritēs brīvā gaisotnē, ar atvērtību diskusijām, kritikai, ierosinājumiem un iniciatīvām.

Plenārsesijas foruma atklāšanai un pētījuma prezentēšanai tiks pārraidītas tiešraidē, lai sasniegtu klātneesošos profesionāļus un citus interesentus visā pasaulē.

Apaļā galda diskusijas – domnīcas noritēs klātienē pēc *Chatham House* noteikuma, bez tiešraides vai ieraksta.

Dalībnieki tiek aicināti forumā piedalīties personiskā kapacitātē, nepārstāvot attiecīgās institūcijas vai organizācijas.

**Dalība forumā**

Dalībai forumā lūdzam **reģistrēties** līdz 17. jūlijam. Gatavojoties forumam, aicinām arī visus interesentus piedalīties foruma sagatavošanai noritošajā Latvijas Universitātes Diasporas un migrācijas pētījumu centra **pētījumā** par sadarbības pieredzi un iespējām, aizpildot aptaujas anketu vai piesakoties fokusgrupām līdz 2022. gada 7. jūlijam.

**Foruma programma**

Papildinot foruma 17.augusta programmu, Valsts Kancelejas Inovāciju laboratorija ikvienu ieinteresētu foruma dalībnieku 2022. gada 18. augustā aicina arī uz valsts pārvaldes inovāciju sesiju Valsts kancelejā!

Šīs sesijas mērķis būs ideju sprinta ceļā ar dizaina domāšanas metodēm iezīmēt praktiskus ceļus sadarbības veidošanai. Sesijas programmā:

* 10.00-12.00 Ideju sprints, dizaina darbnīca
* 12.00-13.00 Saruna ar Valsts kancelejas direktoru Jāni Citskovski

Pieteikšanās inovāciju sesijai ir iespējama, rakstot uz e-pastu inita.paulovica@mk.gov.lv.

**Foruma rīkotāji**

Latvijas Republikas Ārlietu ministrija, Valsts prezidenta kanceleja, Valsts kanceleja un diasporas uzņēmēju, profesionāļu un zinātnieku kustība #esiLV ([www.esilv.org](http://www.esilv.org)).

## **SESIJU SATURA IZSTRĀDE**

SADARBĪBA

Virstēmas ietvaros apzināsim to sociālo un zināšanu kapitālu, ko Latvijai piesaistītu ciešāka un noturīgāka sadarbība starp Latviju un starptautiskajās organizācijas strādājošajiem profesionāļiem, iezīmēsim sadarbības gribai un spējai būtiskos faktorus un ietvarus.

**Risinājumi un inovācijas Latvijai: starptautisko organizāciju profesionāļu potenciāls**

*Atklāšanas paneļdiskusija plenārsesijā*

Sesijas mērķi: iezīmēt foruma virsuzdevumus un iecerētos ieguvumus Latvijai un dalībniekiem, kontekstualizēt forumu Latvijas un pasaules lielo tendenču un izaicinājumu ietvarā, iezīmēt forumu kā atspēriena punktu turpmākai noturīgai un strukturētai sadarbībai

Sesijas laiks un struktūra: 45min: 3-5min uzruna katram runātājam; moderēta domapmaiņa, iespējams, iesaistot zāli un tālsaistes skatītājus ar slido.com platformas starpniecību (ieguvumi/izaicinājumi/personības, u.c.); noslēgumā definēt vēlamo foruma iznākumu/gaidas attiecībā uz turpmākajiem soļiem (1min katram runātājam)

**Sadarbības ceļi: pieredze un turpmākie soļi**

*Pētījums “Latvijas profesionāļu iesaiste diasporas diplomātijā un tīklojuma diplomātijas potenciāls”: secinājumi un domapmaiņa plenārsesijā*

Sesijas runātāji: ĀM Parlamentārā sekretāre Zanda Kalniņa – Lukaševica, LU DMPC pētījuma vadītāja Baiba Bela un vadošā pētniece Inta Mieriņa

Sesijas mērķi: sniegt pārskatu par pētījumā aktualizētajiem jautājumiem un perspektīvām, apzināto mērķgrupu un tās iekšējo dinamiku, iezīmēt rekomendācijas rīcībpolitikas veidošanai un turpmākajiem soļiem sadarbības stiprināšanā

Sesijas laiks un struktūra: 45min: pētījuma prezentācija (20min), moderatora-eksperta komentārs (5-10min) un jautājumu-atbilžu sesija ar dalībniekiem zālē, tālsaistē un mediju pārstāvjiem (15-20min)

DROŠĪBA

Valsts un sabiedrības drošumspēja ir kā drošības tīkls šai laikā, kad mums vienlaikus jāpārvar arvien akūtāki starptautiskie ilgtermiņa izaicinājumi un neatliekamu krīžu radītie satricinājumi mieram, labklājībai, veselībai, klimatam. Virstēmas ietvaros ar “savējo skatu no malas” vērtēsim Latvijas sekmes un prioritātes pašmājās un starptautiskas līderības potenciālu trīs tematiskos puduros. Apkoposim starptautisko organizāciju profesionāļu ierosmes un veidosim kontaktus turpmākai nepastarpinātai domapmaiņai ar dažādu nozaru institūciju pārstāvjiem Latvijā.

**Pirmais apaļais galds – domnīca: Ārlietas, aizsardzība, krīžu noturība**

*Moderēta apaļā galda diskusija grupā*

Sesijas apraksts *[tiks precizēts sadarbībā ar moderatoru/iem]*

Domnīcā debatēsim par to, kā Latvijas un tās sabiedrības drošumspēju veido Latvijas drošības, aizsardzības un ārpolitikas izvēles un uzsvari. Vērtēsim to, kādu pienesumu Latvija dod globālo un reģionālo izaicinājumu pārvarēšanai. Analizēsim mācības no tā, kā Latvija risinājusi pēdējos gados pieredzētās starptautiska mēroga krīzes, apzināsim ierosmes Latvijas interešu efektīvai pārstāvībai starptautiskajos forumos t.sk. ceļā uz dalību ANO DP.

Sesijas nozaru tvērums: ārpolitika, drošības un aizsardzības politika, kaimiņpolitika, attīstības sadarbība, migrācija, krīžu un konfliktu novēršana, demokratizācija, informatīvās telpas drošība u.c.

**Otrais apaļais galds – domnīca: Ekonomika, finanses, labbūtība**

*Moderēta apaļā galda diskusija grupā*

Sesijas apraksts *[tiks precizēts sadarbībā ar moderatoru/iem]*

Domnīcā debatēsim par to, kā stiprināt drošumspēju un iespējot attīstības atspērienu pēc krīzēm ar ekonomikas, finanšu un publisko investīciju izvēlēm un instrumentiem. Vērtēsim to, kādas mācības turpmākajām Latvijas fiskālajām un attīstības rīcībpolitiku izvēlēm devušas pēdējos gados pieredzētās krīzes, diskutēsim par sasniegto un izaicinājumiem ilgtspējīgas labbūtības ekonomikas veidošanā.

Sesijas nozaru tvērums: labbūtības ekonomika un ilgtspēja – uzņēmējdarbība, investīcijas, inovācijas, finanses, labklājība, sociālā drošība, izglītība un zinātne, veselība, sports un kultūra, vide un ekoloģija

**Trešais apaļais galds – domnīca: Tiesiskums, pārvaldība, sabiedrība**

*Moderēta apaļā galda diskusija grupā*

Sesijas apraksts *[tiks precizēts sadarbībā ar moderatoru/iem]*

Domnīcā debatēsim par tiesisku valsti un likuma varu esošās ģeopolitiskās situācijas kontekstā un par tās iespējamo ietekmi uz izpratni par tiesiskumu un paļaušanos uz to nākotnē. Vērtējot demokrātiskas sabiedrības un tiesiskas valsts stāvokli Latvijā, diskutēsim par sasniegto un izaicinājumiem demokrātijas un valstiskuma tālākā nostiprināšanā.

Sesijas nozaru tvērums: Likuma vara, tieslietas, cilvēktiesības, publiskā pārvaldība un valsts dienests, pilsoniskā līdzdalība un izglītība, valoda, mediji un informatīvā telpa, jaunatne u.c.

MĒRĶTIECĪBA

Virstēmas ietvaros iepazīsimies ar Latvijas nospraustajām ārpolitikas prioritātēm un jomām, kur tā gatava uzņemties starptautiskas līderības lomu. Dalīsimies pieredzē ar to, kā starptautisko profesionāļu pieredzi un perspektīvu pielietot Latvijas informatīvajā telpā un izglītojošās iniciatīvās par starptautiskajām norisēm un Latvijas vietu un lomu tajās. Nospraudīsim virzību turpmākajam kopdarbam.

**Latvijas virsuzdevumi un pozicionējums starptautiski: ārpolitikas prioritātes 2022-2026**

*Prezentācija un domapmaiņa plenārsesijā*

Sesijas mērķi:

* Informēt foruma dalībniekus par Latvijas ārpolitikas prioritātēm īstermiņā un vidējā termiņā, kā arī norādīt būtiskākos plānotos procesus, kuros iespējama un novērtēta starptautisko organizāciju profesionāļu iesaiste ekspertu, kontaktu brokeru, publiskās diplomātijas vēstnešu lomā: ANO Drošības padomes kampaņa, vēstnešu programma, dalība ikgadējās vēstnieku un/vai goda konsulu sanāksmēs u.c.
* Apspriest Latvijas starptautisko pozicionējumu un iezīmēt uzsvarus no starptautiskās perspektīvas ar dalībnieku “savējo skatu no malas”, t.sk. ņemot vērā jaunos izaicinājumus starptautiskajai tiesiskajai kārtībai un starptautisko organizāciju, t.sk. ANO, lomai.

Sesijas laiks un struktūra: 45min: ĀM prezentācija (15min), [tbc: ekspertu-organizāciju pārstāvju komentāri (10-15min)] un moderēta domapmaiņa, iesaistot dalībniekus zālē, noslēgumā ĀM komentārs

**Informatīvā un izpratnes telpa: starptautisko profesionāļu pienesums**

*Pieredzes stāsti un domapmaiņa plenārsesijā*

Sesijas mērķi: rādīt labās prakses piemērus iniciatīvām jauniešu zināšanu stiprināšanai un profesionālajai tālākizglītībai ar starptautisku elpu, plašākas sabiedrības izpratnes veidošanai par starptautiskajām organizācijām un to lomu attiecībām uz norisēm Latvijā, un rosināt kopīgas turpmākas iniciatīvas šo mērķu sasniegšanai

Sesijas laiks un struktūra: 45min: 5-7min pieredzes stāsts (apraksts, veiksmes, neveiksmes, atziņas, ierosmes) katram runātājam; jautājumi un atbildes, ierosmes jaunām iniciatīvām (10-20min)

**Virzība turpmākajam kopdarbam: pieturpunkti un prioritātes**

*Tikšanās ar Valsts prezidentu Egilu Levitu*

Moderators – eksperts: Solveiga Silkalna (VPK)

Sesijas mērķi: apstiprināt valsts vadītāja līmeņa atbalstu sadarbībai ar starptautiskajās organizācijās strādājošajiem profesionāļiem un novērtēt līdzšinējo ieguldījumu Latvijas labā; kopīgi iepazīties ar apaļā galda diskusiju-domnīcu rezultātiem un priekšlikumiem; izdarīt secinājumus par prioritārajiem turpmākā kopdarba virzieniem.

Sesijas laiks un struktūra: 75min: 10-15min Valsts prezidenta uzruna/pieredzes stāsts; domnīcu ziņojumi (3x5-7min), moderēta domapmaiņa (30-40min) un secinājumi, turpmāko soļu iezīmēšana (2023.gada forums, citas iniciatīvas).

Domapmaiņai sekos pieņemšana pie Valsts prezidenta un saviesīga tīklošanās neformālo sadarbības saišu stiprināšanai.

\*\*\*

1. Ar tālsaistes tiešraidi atklāšanai un pētījuma prezentācijai [↑](#footnote-ref-1)